Senatorul PNL Daniel Fenechiu a comentat joi, într-o intervenție pentru B1 TV cazul judecătoarei din dosarul accidentului de la 2 Mai.
Judecătoarea Ioana Ancuţa Popoviciu a generat noi controverse după ce a stat 70 de secunde în faţa jurnaliştilor, dar nu a răspuns la nicio întrebare și nu a avut nicio reacție. Despre acest lucru, Daniel Fenechiu a precizat că acest caz pune în discuție un anumit tip de lipsă de control în ceea ce privește conduita magistraților care funcționează în sistemul judiciar:
“Acest caz și această conduită în totalitate inacceptabilă a judecătoarei pune în discuție, și asta se întâmplă din când în când, un anumit tip de lipsă de control în ceea ce privește conduita magistraților care funcționează în sistemul judiciar.
În sistemul judiciar tot ceea ce se întâmplă se întâmplă sub coordonarea CSM-ului în baza a ceea ce face Inspecția Judiciară.
Există destul de multă prudență în zona aceasta datorită faptului că anumite sesizări împotriva judecătrilor să nu fie generate de insatisfacția unor conducători de instanțe pentru niște judecători mai rebeli. Atunci s-a mers pe o variantă să nu se întâmple absolut nimic.
Nu se fac controale psihiatrice cum ar trebui să se facă, eu aș face o dată la 6 luni. Legea spune că se pot face anual, dar sunt mai mult o formalitate decât o anumită realitate. Eu nu am văzut în 27 de ani de avocatură situații în care judecători au fost declarați inapți din motive psihologice sau psihiatrice”.